Udtalelse afgivet af Det Rådgivende Udvalg for Kontrol med Fusioner og Virksomhedsovertagelser på udvalgets 89. møde den 12. januar 2001 vedrørende det foreløbige udkast til beslutning i sag COMP/M.2033 - Metso/Svedala

(2004/C 76/04)

(EØS-relevant tekst)

1) Det rådgivende udvalg er enigt med Kommissionen i, at den anmeldte transaktion udgør en fusion som omhandlet i fusionsforordningens artikel 3, stk. 1, litra b), og i at den anmeldte transaktion er af fællesskabsdimension som defineret i fusionsforordningens artikel 1, stk. 2.

2) Det rådgivende udvalg er enigt med Kommissionen i, at:

a) nye og brugte knusemaskiner udgør to særskilte produktmarkeder

b) markedet for nye knusemaskiner bør segmenteres efter anvendt teknologi (kæbeknusere, kegleknusere, primære drejeknusere osv.) og efter anvendelse (vejbefæstning/byggeri og minedrift)

c) inden for markedet for minekegleknusere udgør højkapacitetskegleknuserne et særskilt produktmarked.

3) Det rådgivende udvalg er enigt med Kommissionen i, at:

a) det geografiske marked for knusemaskiner til vejbefæstning og byggeri er nationalt

b) det geografiske marked for knusemaskiner til minedrift er regionalt (EØS).

4) Det rådgivende udvalg er enigt med Kommissionen i, at:

a) den anmeldte fusion vil skabe en dominerende stilling på markedet for kegleknusere til vejbefæstning og byggeri i Østrig, Danmark, Finland, Frankrig, Tyskland, Italien, Irland, Norge, Portugal, Spanien, Sverige og Det Forenede Kongerige

b) den anmeldte fusion vil skabe en dominerende stilling på markedet for kæbeknusere til vejbefæstning og byggeri i Danmark, Finland, Norge og Sverige

c) den anmeldte fusion vil skabe en dominerende stilling på markedet for højkapacitetskegleknusere til minedrift i EØS

d) den anmeldte fusion vil skabe en dominerende stilling på markedet for kæbeknusere til minedrift i EØS

e) den anmeldte fusion vil skabe en dominerende stilling på markedet for primære drejeknusere i EØS.

5) Det rådgivende udvalg er enigt med Kommissionen i, at de af parterne afgivne tilsagn den 13. december 2000:

a) løser konkurrenceproblemerne på markedet for kæbeknusere (vejbefæstning/byggeri og minedrift)

b) løser konkurrenceproblemerne på markedet for kegleknusere (vejbefæstning/byggeri og minedrift)

c) ikke er tilstrækkelige til at løse konkurrenceproblemerne på markedet for primære drejeknusere.

6) Det rådgivende udvalg er enigt med Kommissionen i, at de af parterne afgivne nye tilsagn den 22. december 2000 ikke er tilstrækkelige til at løse konkurrenceproblemerne på markedet for primære drejeknusere.

7) Vedrørende de seneste tilsagn afgivet af parterne den 9. januar 2001:

a) mener et flertal af udvalgets medlemmer, at de er afgivet efter udløbet af den frist, der er fastsat i artikel 18, stk. 2, i Kommissionens forordning (EF) nr. 447/98. Et mindretal af udvalgets medlemmer er ikke enigt. Et andet mindretal af udvalgets medlemmer afholder sig fra at stemme

b) et flertal af udvalgets medlemmer mener, at der ikke gælder usædvanlige omstændigheder for parterne. Et mindretal af udvalgets medlemmer afholder sig fra at stemme

c) et flertal af udvalgets medlemmer mener, at i betragtning af sagens særlige beskaffenhed udgør forslagene af 9. januar ikke nye tilsagn. Et mindretal af udvalgets medlemmer er ikke enigt og mener, at forslagene ikke blot er præciseringer eller omlægninger af de tidligere tilsagn, men udgør nye tilsagn. Et andet mindretal af udvalgets medlemmer afholder sig fra at stemme

d) et flertal af udvalgets medlemmer mener således, at forslagene af 9. januar bør tages i betragtning. Et mindretal af udvalgets medlemmer er ikke enigt i, at de bør tages i betragtning.

8) Et flertal af udvalgets medlemmer mener, at disse seneste tilsagn er tilstrækkelige for at løse samtlige konkurrenceproblemer. Et mindretal af udvalgets medlemmer afholder sig fra at udtale sig, da mindretallet ikke er enigt i, at de bør tages i betragtning.

9) Et flertal af udvalgets medlemmer mener, at transaktionen Metso/Svedala kan erklæres forenelig med fællesmarkedet og EØS-aftalen. Et mindretal af udvalgets medlemmer er ikke enigt i at tage parternes senest afgivne tilsagn i betragtning.

10) Det rådgivende udvalg opfordrer Kommissionen til at tage hensyn til alle de forhold, der blev drøftet på mødet, navnlig vanskeligheden ved at afgøre, hvad der skal betragtes som et nyt tilsagn, og hvad der kun udgør en ændring af tidligere tilsagn.

11) Det rådgivende udvalg henstiller, at dets udtalelse offentliggøres i Den Europæiske Unions Tidende.